Mot enziŋ ye befariseo a mbé,
a tɔɔ́ éyola ná Nikodemo,
ntébosú á bejudio été.
Mot te a ngá nzu ébe éñe á alú,
ané a ngá dzó ñí ná,
“Á Rabí,
bía yem ná waá sɔ́ ébe Nzamá ané nyágale,
amú ná mot enziŋ a sés bɔ méndem wa bɔ má ngé Nzamá a sés ya ñí.”
Éde Yesus a ngá yalan ya ñí ná,
“Bébélá ya bébélá ma dzó wa ná,
é mot a bɔ kaa bera ábyálá a sés yén édzwée ngɔ́mán Nzamá.”
Ané Nikodemo a ngá síli ñí ná:
É mot a ntɔɔ́ nnomm a ne byála á yá?
Ye ná a ne ñíi éyɔŋ beáñ ábum ñiá ná á byála?”
Éde Yesus a ngá yalan ya ñí ná,
“Bébélá ya bébélá ma dzó wa ná,
ngé mot ăá byála á mendzímm,
ya fe á Nsísim a sés ñíi édzwée ngɔ́mán Nzamá.
É dzóm é ne mbyálánn ye á ñúu mison,
é ne ñúu mison.
Édí dá é ne mbyálánn ye á Nsísim,
é ne nsísim.
O táa yágán ná me dzó yaá wa ná,
‘Mína yian bera ábyálá.’
Evúŋ dá ke é vóm dá kómo,
wa wa wók fe éduŋŋ deñ;
ve wăá yem é vóm dá sɔ́ ngé ki é vóm dá ke.
Éñe é mot áse a ne mbyálánn á Nsísim éñe a ne néa.
Ané Nikodemo ñí a ngá síli ñí ná,
“Mam méte mé ne bɔban á yá?”
Éde Yesus a ngá yalan ya ñí ná,
Wa o ne nyágale Ísrael été.
Ye ná wăá yem é mam má?
Bébélá ya bébélá ma dzó wa ná,
é dzam bía yem édɔ bía kɔ́bɔ,
édí dá bía yén,
édɔ fe bía vé ngañiá;
ve mína mínăá ñɔŋ é ngañiá wea.
Ngé me kɔ́bɔ yaá ya mína mam méye é sí ñí,
mína kaa ábwíni,
éñe mína ye bwíni á yá ngé ma kɔ́bɔ ya mína mam méye á dzóp?
Mot enziŋ ăá bé bét á dzóp été,
fáve éñí a ngá sigi á dzóp,
é Mwán Mot [éñí a tɔɔ́ á dzóp].
Éde,
amvála ané Moisés a ngá bére ñó óyóp éyáŋŋ été,
éñe fe dá yian néa,
ná é Mwán Mot ñí bé bére fe óyóp,
á mfá ye ná é mot áse aa bwíni ñí [á bɔ kaa dzímle,
fáve ná],
á belé éniŋ é ne mbéámbéá.
Amú ná ámvála Nzamá a ngá dziŋ bot béye é sí ñí,
néa éñe a ngá vé é Mwán mbɔ́ɔ́ ya mbɔ́ɔ́ weñ,
á mfá ye ná éñí áse aa bwíni ñí á bɔ kaa dzímle,
ve fáve ná,
á belé éniŋ é ne mbéámbéá.
Akála ná Nzamá eé ndzí lóm é Mwán weñ é sí ñí,
ná á nzu kík é sí ñí misaŋ,
ve fáve ná é sí ñí eé tɔbɔ nkoránn amú éñe.
É mot aa bwíni ñí băá kík ñí misaŋ;
ve éñí ăá bwíni bé kík yaá ñí misaŋ,
amú ná eé ndzí bwíni éyola é Mwán mbɔ́ɔ́ ya mbɔ́ɔ́ Nzamá.
Nkíkgán misaŋ éwɔ wí:
ná eyéá daá sɔ́ é sí ñí,
ve bot bá bé ngá lík eyéá,
bé ŋga dziŋ dzíbi;
amú ná míbɔann myeba mí mbé abé.
Akála ná éñí áse aa bɔ édí é ne abé,
aa víni eyéá,
ăá nzu ki éyéá été,
á mfá ye ná míbɔann myeñ mí nza ñí bwaale.
Ve éñí aa yébe bébélá aa nzu éyéá été,
á mfá ye ná míbɔann myeñ mí léreban ná aa bɔ myɔ á Nzamá été.